Príkaz ministra č. 49/2022
o poverení vykonávaním časti úloh z Plánu obnovy a odolnosti Slovenskej republiky Národným inštitútom vzdelávania a mládeže
Gestorský útvar: Kancelária generálneho tajomníka služobného úradu      ev. č.: 2022/17836:1-B2620

Minister školstva, vedy, výskumu a športu podľa článku 12 ods. 2 písm. f) druhého bodu Organizačného poriadku Ministerstva školstva, vedy, výskumu a športu Slovenskej republiky v súlade s § 5 a 6 zákona č. 368/2021 Z. z. o mechanizme na podporu obnovy a odolnosti a o zmene a doplnení niektorých zákonov v znení neskorších predpisov a článkom 3 ods. 3 písm. bb) štatútu Národného inštitútu vzdelávania a mládeže vydáva tento príkaz:	

Čl. 1	

(1) Ministerstvo školstva, vedy, výskumu a športu Slovenskej republiky ako vykonávateľ úloh z Plánu obnovy a odolnosti Slovenskej republiky poveruje Národný inštitút vzdelávania a mládeže (ďalej len „inštitút“) ako sprostredkovateľa vykonávaním časti úloh v rámci realizácie investície alebo realizácie reformy z Plánu obnovy a odolnosti Slovenskej republiky v 
a) Komponente 6: Dostupnosť, rozvoj a kvalita inkluzívneho vzdelávania na všetkých stupňoch a 
b) Komponente 7: Vzdelávanie pre 21. storočie.
	
(2) Inštitút bezodkladne predloží Ministerstvu školstva, vedy, výskumu a športu Slovenskej republiky návrh znenia dodatku ku kontraktu uzatvoreného medzi Ministerstvom školstva, vedy, výskumu a športu Slovenskej republiky a Metodicko-pedagogickým centrom na rok 2022, v ktorom budú zahrnuté úlohy z kontraktov medzi 
a) Ministerstvom školstva, vedy, výskumu a športu Slovenskej republiky a Štátnym pedagogickým ústavom na rok 2022, 
b) Ministerstvom školstva, vedy, výskumu a športu Slovenskej republiky a Národným ústavom certifikovaných meraní vzdelávania na rok 2022 a 
c) Ministerstvom školstva, vedy, výskumu a športu Slovenskej republiky a IUVENTOU – Slovenským inštitútom mládeže na rok 2022.
(3) Organizačný útvar Ministerstva školstva, vedy, výskumu a športu Slovenskej republiky, v ktorého pôsobnosti je podpora rezortných organizácií, zabezpečí, aby bol dodatok podľa odseku 2 podpísaný inštitútom  a Ministerstvom školstva, vedy, výskumu a športu Slovenskej republiky do 31. augusta 2022. 
Čl. 2
Tento príkaz nadobúda účinnosť 14. júla 2022.

minister